**אליהו (אלי פפו) פפושדו** (נולד בשנת 1937) הוא איש עסקים, יזם ומלונאי ישראלי.

אלי פפושדו בחברת שמעון שבס ובוני גינצבורג
מלון "וסטמינסטר ברידג" בלונדון שבבעלות פפושדו

ביוגרפיה
--------

פפושדו נולד בקהיר שבמצרים, עלה לישראל ב-1949 בגיל 12 ונקלט בקיבוץ שלוחות. הוא נכנס לענף המלונאות ב-1966 לאחר שירות בצבא הקבע, כשרכש עם קבוצת חברים קרקע באילת לבניית מלון הסלע האדום. ב-1974 יסד את חברת 'מלונות ים סוף' אותה הנפיק ב-1987 בבורסה בתל אביב. ב-1982 הקימה החברה את מלון "אביה סונסטה" בטאבה (על שם אשתו השנייה אביה, שנרצחה), שהוחזר למצרים במסגרת הסכם הבוררות בין ישראל למצרים ושינה את שמו להילטון טאבה. בשנת 2002 נמחקה החברה מן המסחר בבורסה.

בשנים שלאחר מכן, המשיך פפושדו להשקיע, דרך "מלונות ים סוף" וחברות הבת שלה בתחום המלונות ודיור היוקרה בארץ, באירופה ובארצות הברית.

בשנת 2007 הנפיק בבורסה לניירות ערך בלונדון את חברת "פארק פלאזה מלונות אירופה" וגייס 85 מיליון ליש"ט. החברה בנתה תוך מספר שנים, באמצעות מימון של כ-2.5 מיליארד שקל מבנק הפועלים, 7 בתי מלון בלונדון. נכון לשנת 2017, "פארק פלאזה הוטלס" מחזיקה או מתפעלת 39 בתי-מלון ברחבי העולם.

בשנת 2010 חנך פפושדו את מלון "וסטמינסטר ברידג" (אנ') בלונדון, אחד הגדולים והמפוארים בעיר ובו כ-1,000 חדרים.

בעשור השני של המאה ה-21 החלה "קבוצת ים סוף" גם ליזם פרויקטים של פינוי בינוי בישראל. בפרויקט הדגל של החברה, "הייליין" ברמת גן, היא בונה 2 מגדלי מגורים בני 29 קומות, בהשקעה של כחצי מיליארד שקל, במקום 4 בנייני מגורים ישנים בני 3 קומות שנהרסו.

פפושדו מחזיק גם בחברת "Server Farm Realty" מארצות הברית, העוסקת בניהול, אחזקה והשבחה של חוות שרתים.

חייו האישיים
------------

פפושדו היה נשוי ארבע פעמים; מאשתו הראשונה, דליה, יש לו שני בנים, ששותפים לעסקיו, ומאשתו הרביעית, סיגל, בת אחת. בנו יואב פפושדו היה נשוי למלכת היופי ספיר קופמן עד מותה, ומהם יש לו שלושה נכדים.

בשנת 2007, פרסם את ספרו "לעצור את הזמן", בו הוא נותן עצות לאכילה נכונה ולשמירה על הכושר, הבריאות והמראה הצעיר.

ביוני 2014 זכה לתואר CBE "מפקד מסדר האימפריה הבריטית" (Commander of the Most Excellent Order of the British Empire) ברשימת המכובדים של יום הולדתה של אליזבת השנייה, מלכת הממלכה המאוחדת, לשנת 2014, לאור תרומתו למסחר בין ישראל ובריטניה ולכלכלת בריטניה.

פפושדו מתגורר בכפר שמריהו.

קישורים חיצוניים
----------------

* אתר קבוצת ים סוף
* אתר פארק פלאזה הוטלס
* יעל חן, ‏תעצרו את העולם, אני רוצה להישאר צעיר, באתר גלובס, 6 בפברואר 2007
* כרמית ספיר-ויץ, אלי פפושדו (פפו), באתר ynet, 6 במאי 2007
* טלי ציפורי, ‏אלי פפושדו ב-10 נקודות, באתר גלובס, 12 ביולי 2007
* יורם יובל, שיחת נפש עם אלי פפושדו, באתר יוטיוב, 10 באוקטובר 2010
* שי שלו, ‏אלי פפושדו: "לא התחלתי עם הון או עם שותפים עשירים", באתר גלובס, 1 בפברואר 2014

הערות שוליים
------------

1. ↑  ראובן שפירא, בהתקפת "אמוק רצח הבעל את אשתו וגיסתו ־־ והתאבד, דבר, 30 בספטמבר 1982
2. ↑  פפושדו מבקש למחוק את ים סוף מהבורסה, באתר גלובס, 27 באוקטובר 2002
3. ↑  הקיץ של פפושדו: אחזקתו בחברת המלונות שווה 190 מיליון דולר, באתר הארץ, 13 ביולי 2007
4. ↑  אתר למנויים בלבד מיכאל רוכוורגר, קינן ופפושדו מהדקים קשרים: הפועלים נתן מימון של 450 מ' ש' למלון בלונדון, באתר TheMarker‏, 21 ביוני 2014
5. ↑  מידע מהאתר הרשמי של החברה
6. ↑  שי פאוזנר, לונדון, הביג בן של פפושדו, באתר כלכליסט, 19 בספטמבר 2009
7. ↑  אתר למנויים בלבד רז סמולסקי, אלי פפושדו יקים 250 דירות בפרויקט פינוי-בינוי בקרית מוצקין, באתר TheMarker‏, 2 בדצמבר 2013
8. ↑  אתר למנויים בלבד אריק מירובסקי, פינוי בינוי ברמת גן: אלי פפושדו יקים 285 דירות - בהשקעה של כחצי מליארד שקל, באתר TheMarker‏, 2 ביולי 2017
9. ↑  מיכאל רוכוורגר, ים סוף של פפושדו רוכשת חוות שרתים בקנדה ב-80 מיליון שקל, באתר TheMarker‏, 31 בדצמבר 2012
10. ↑  אלעזר לוין, בתיה פלדמן, פפושדו נישא לדוגמנית שמעונה שוורץ, חדשות, 11 באוקטובר 1989
11. ↑  פפו בנמל, באתר הארץ, 5 בפברואר 2007
12. ↑  "Honorary British Awards to Foreign Nationals - 2014". *gov.uk*. Honours. Foreign & Commonwealth Office. 2014-06-14. נבדק ב-2014-06-14.
13. ↑  טלי ציפורי, ‏אלי פפושדו ב-10 נקודות, באתר גלובס, 12 ביולי 2007